Catarroja obri visualment la plaça dels Furs
16 oct. 2023

Escoltar les propostes del veïnat de cada barri per fer un poble més amable i més verd ha sigut des de 2015 una de les prioritats del govern de Catarroja. S’han inclós processos de participació a diverses àrees, amb diferents objectius però, sense dubte, on més fluida ha sigut la col•laboració entre ciutadania i Ajuntament ha sigut en les regidories d’Urbanisme i Parcs i jardins, al capdavant de les quals està Martí Raga, qui afirma que “per fer un poble a la mida de les persones cal escoltar-les i tindre en compte les seues necessitats. Ningú coneix un barri millor que les seues veïnes i veïns”.

La plaça dels Furs de Catarroja és un bon exemple dels efectes positius d’esta escolta activa. Des de fa uns mesos s’estan executant uns treballs de millora en la zona. Les actuacions principals consisteixen en la retirada de la bardissa, la millora de la zona infantil, noves instal•lacions i mobilari, així com treballs de jardineria. Unes actuacions que tal i com explica Martí Raga, “han sigut planificades atenent les peticions del veïnat i estan en consonància amb el nostre model de poble. Amb la retirada de la bardissa hem aconseguit l’obertura visual de l’espai i l’ampliació de la zona infantil es correspon amb l'estratègia d'integració infantil de la regidoria de Ciutat Educadora”. Altra de les novetats de la plaça serà l'espai de cal•listènia una instal·lació molt demandada que ja tingut molt d’èxit en altres ubicacions del municipi.

La plaça dels Furs no ha sigut l’únic enclau en què, des de la regidoria de Parcs i Jardins, s’han fet actuacions durant les útimes setmanes. Paral•lelament, a la plaça de la Llotgeta i a l’avinguda de la Rambleta s’han fet treballs de poda i s’han retirat els dàtils de les palmeres. A més a més a l’entrada del parc de les Barraques s’han instal·lat bancs i altre tipus de mobiliari que faciliten la socialització de les persones del barri a l’espai públic.